Diari Oficial de la Generalitat Valenciana


Sumari del DOGV 8049, del 26-05-2017 (2017/4630)

ACORD de 19 de maig de 2017, del Consell, de ratificació de l'acord de la Mesa Sectorial de Funció Pública i CIVE sobre règim temporal de gaudi de la jornada reduïda de treball.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   8049

Data del DOGV
:   26-05-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/4630


Data del document
:   19-05-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Acord

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * Conselleria Justícia i Administracions Públiques
    * conveni col·lectiu

ACORD de 19 de maig de 2017, del Consell, de ratificació de l'acord de la Mesa Sectorial de Funció Pública i CIVE sobre règim temporal de gaudi de la jornada reduïda de treball. [2017/4630]  
A fi de millorar la conciliació de la vida familiar, personal i laboral i promoure així mateix la igualtat d'oportunitats i la coresponsabilitat entre homes i dones, el 15 de maig de 2017 en la Mesa Sectorial de la Funció Pública (MSFP), s'ha arribat a un acord sobre règim temporal de gaudi de la jornada reduïda de treball. En la mateixa data la Comissió d'Interpretació, Vigilància i Estudi del II Conveni Col·lectiu del personal laboral al servei de l'Administració de la Generalitat (CIVE) va acordar adherir-s'hi.  
Aquest acord versa sobre matèries competència del Consell i per a la seua validesa i eficàcia és necessària l'aprovació expressa i formal per aquest, de conformitat amb allò que disposa l'article 38.3 de la Llei 7/2007, de 12 d'abril, de l'Estatut Bàsic de l'Empleat Públic; l'article 83.3 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors i l'article 8 de la Llei 10/2010, de 9 de juliol, d'ordenació i gestió de la funció pública valenciana.  
El Decret 175/2006, de 24 de novembre, del Consell, regula les condicions de treball del personal al servei de l'Administració del Consell. El règim de gaudi de la jornada reduïda en determinats períodes al llarg de l'any, que es troba previst en l'article 14.4 de l'esmentat decret, ha sigut objecte de successives modificacions normatives que han anat, de forma gradual, reduint els períodes de gaudi de la jornada reduïda per al personal empleat públic.  
La mesura proposada es troba inclosa en l'Acord de 17 de juny de 2016, del Consell, de ratificació de l'Acord de Legislatura de la Mesa General de Negociació del personal funcionari, estatutari i laboral de la Generalitat, de 9 de juny, i pretén ampliar el període de temps en què serà aplicable la denominada jornada reduïda perquè coincidisca, d'una banda, amb els períodes de vacances escolars i, d'una altra, amb aquell en què els centres escolars realitzen una jornada especial d'estiu.  
  
Per tot això, en compliment de l'esmentat acord i en virtut de les competències assignades per la Llei 5/1983, de 30 de desembre, de la Generalitat, del Consell, a proposta de la consellera de Justícia, Administració Pública, Reformes Democràtiques i Llibertats Públiques, el Consell, prèvia deliberació, en la reunió del 19 de maig de 2017,  
  
  
ACORDA  
  
Ratificar l'acord de la Mesa Sectorial de Funció Pública i CIVE, de 15 de maig de 2017, sobre règim temporal de gaudi de la jornada reduïda de treball, el contingut del qual figura com a annex a aquest acord.  
  
  
València, 19 de maig de 2017  
  
La consellera secretària,  
MÓNICA OLTRA JARQUE  
  
  
ANNEX  
Acord de la Mesa Sectorial de Funció Pública sobre règim temporal de gaudi de la jornada reduïda de treball  
  
Reunits a València, el 15 de maig de 2017, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, a l'empara del que estableix l'article 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic (TRLEBEP), i l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana,  
MANIFESTEN  
  
La Llei 10/2010, de 9 de juliol, d'ordenació i gestió de la funció pública valenciana (LOGFVP), remet a la regulació reglamentària corresponent la determinació dels termes i condicions de gaudi de la jornada de treball del personal funcionari de l'Administració de la Generalitat.  
El Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell, constitueix la normativa existent sobre jornada, horari, permisos i vacances del personal al servei de l'Administració de la Generalitat.  
El règim de gaudi de la jornada reduïda en dues hores i mitja en determinats períodes al llarg de l'any previst en l'article 14.4 del Decret, ha sigut objecte de successives modificacions normatives que han anat, de forma gradual, reduint els esmentats períodes per al personal empleat públic.  
Actualment, la societat posa constantment de manifest la necessitat d'implantar mesures de conciliació de la vida familiar, personal i laboral que faciliten compatibilitzar el treball amb l'atenció de les responsabilitats familiars i el desenvolupament d'altres facetes de la vida personal i promoguen, alhora, la igualtat d'oportunitats i la coresponsabilitat entre homes i dones.  
En aquest sentit, l'Acord de 17 de juny de 2016, del Consell, de ratificació de l'Acord de legislatura de la Mesa General de Negociació del personal funcionarial, estatutari i laboral de la Generalitat (MGN I) de 9 de juny de 2016, contempla la conveniència d'abordar en les corresponents meses de negociació l'ampliació de la jornada especial d'estiu i vacances escolars, per a facilitar la conciliació.  
  
Es considera per tant, que amb l'ampliació temporal que es reflecteix en el present acord, es dóna un pas important que afavorirà aquesta necessària conciliació i que permetrà que el personal empleat públic, recupere part dels drets que van ostentar en el seu moment i que els havien sigut limitats.  
En conseqüència, fruit de les negociacions dutes a terme entre l'administració i les organitzacions sindicals abans indicades, i prèvia l'emissió de l'informe favorable de la Direcció General de Pressupostos es firma el present acord:  
  
Primer. Àmbit de l'acord  
1. Àmbit personal  
L'acord serà aplicable al personal funcionari que presta serveis en l'Administració de la Generalitat les condicions de treball del qual s'acorden amb els seus representants sindicals en la Mesa Sectorial de Funció Pública i la seua gestió està assignada a l'actual Conselleria de Justícia, Administració Pública, Reformes Democràtiques i Llibertats Públiques.  
2. Àmbit funcional  
El present acord es refereix a les matèries que s'especifiquen en aquest i que han sigut objecte de negociació d'acord amb els articles 37 i 38 del TRLEBEP i l'article 154 de la LOGFPV.  
3. Àmbit territorial  
L'àmbit territorial està referit a tots i cada un dels centres i unitats de l'Administració de la Generalitat en què presta serveis el personal inclòs en l'àmbit d'aplicació d'aquest acord.  
  
Segon. Període de vigència de l'acord  
L'acord estarà vigent fins que no s'aprove un nou decret que regule les condicions de treball del personal empleat públic, sense perjudici del que estableix l'article 38.10 del TRLEBEP.  
  
Tercer. Desplegament normatiu de les mesures contingudes en aquest acord  
De conformitat amb el que estableix l'article 38, apartat 3 del TRLEBEP, les mesures contingudes en aquest acord, atès que poden ser decidides de forma definitiva pel Consell, seran directament aplicables al personal inclòs en el seu àmbit d'aplicació sense perjudici que a efectes formals es requerisca la modificació o derogació, si escau, de la normativa reglamentària corresponent.  
  
  
Quart. Objecte de l'acord  
Sense perjudici del que disposa la normativa estatal de caràcter bàsic respecte a la jornada general de treball, el present acord, pretén establir una ampliació del període de temps en què podrà realitzar-se la jornada reduïda de treball prevista en l'article 14 apartat 4, del Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell.  
  
1. En aquest sentit, s'acorda que la jornada de treball del personal inclòs en l'àmbit d'aplicació d'aquest acord es reduirà en dues hores i mitja setmanals respecte a la general o especial que corresponga realitzar, durant els períodes següents:  
a) Des de l'1 de juny fins al 30 de setembre, ambdós inclosos.  
b) En les vacances escolars de Pasqua i Nadal.  
2. Totes les referències que el Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell, efectue a la jornada de treball prevista en l'article 14.4, hauran d'entendre's realitzades als nous períodes temporals que s'acorden en l'apartat anterior.  
  
  
Cinqué. Publicitat de l'acord  
El present acord, una vegada ratificat, es remetrà al Diari Oficial de la Generalitat Valenciana per a la seua publicació.